《和孙邦求 其一》
宋代·李正民

笔砚情亲二十年，相逢直欲尽君欢。短檠况味同春梦，老鹤精神耐岁寒。

闭户每欣闻杖履，衔杯屡笑倒巾冠。墙头梅萼休嗟晚，为恐骚人思渐阑。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。